SKRIFTLIG FORESPØRGSEL E-0015/01

af Daniel Varela Suanzes-Carpegna (PPE-DE) til Kommissionen

(17. januar 2001)

Om: Muslingeopdræt i EU

Muslingeopdræt er af afgørende betydning for Galiciens kystregion. Det anslås, at ca. 11 500 arbejdspladser er direkte forbundet med denne sektor, hvoraf 8 500 er permanente, og at 7 000 er indirekte forbundet hermed. Denne omstændighed bliver endnu mere vigtig, når man tager i betragtning, at de ressourcer, der skabes af produktionsaktiviteten, spredes over et bredt socialt lag, og da beslutningerne træffes lokalt, pengene geninvesteres i selve regionen. Dette har en mangfoldiggørende virkning på den lokale økonomi og medvirker til at skabe socioøkonomisk stabilitet.

Hvad angår akvakultur i al almindelighed, er det muslingeopdræt, der giver den styrke og stabilitet, da der i Galicien årligt opdrættes mellem 250 og 300 millioner kilo. Dette gør Galicien til verdens næststørste producent efter Kina og den største i Europa, idet regionen tegner sig for ca. 50 % af den samlede produktion i EU, hvoraf 35 % sælges frisk, 41 % afsættes til traditionel konservering og 24 % til nye alternative forarbejdningsmetoder, som bliver mere og mere populære.

Akvakultur generelt og navnlig muslingeopdræt er blevet anerkendt som et stort udviklingspotentiel og betragtes ofte som en løsning på de sociale problemer, der opstår som følge af tilbagegangen i andre sektorer, samt som en alternativ måde, hvorpå man kan dække efterspørgslen på markedet efter alt godt fra havet. Derfor bør der lægges vægt på de positive virkninger af EU's strukturforanstaltninger inden for denne sektor i perioden 1994-1999, som medvirkede til at øge produktiviteten og opdrætternes rentabilitet og til en betydelig begrænsning af risici, arbejdsulykker og -sygdomme samt til at forbedre opdrætternes livskvalitet.

Kan Kommissionen give oplysninger om det samlede støttebeløb, sektoren for muslingeopdræt modtog fra EU i perioden 1994-1999, opdelt pr. medlemsstat? Kan Kommissionen give oplysninger om det samlede støttebeløb, der blev tildelt Spanien til denne sektor i samme periode, opdelt pr. region? Vil der blive givet den samme eller øget strukturstøtte til sektoren for muslingeopdræt i perioden 2000-2006, og hvilken form for støtte vil sektoren modtage i den pågældende periode?

Svar afgivet på Kommissionens vegne af Franz Fischler

(15. februar 2001)

Der foreligger ikke for Kommissionen oplysninger om den samlede støtte, der pr. medlemsstat er ydet til muslingeopdræt i perioden 1994-1999, da nogle medlemsstater ikke har givet så detaljerede tekniske oplysninger om de finansierede projekter.

Der foreligger imidlertid sådanne oplysninger for Spanien.

I perioden 1994-1999 har det finansielle instrument til udvikling af fiskeriet (FIUF) ikke medfinansieret projekter, der indebar en forøgelse af produktionskapaciteten for muslinger i Spanien. Til gengæld har FIUF i høj grad medvirket til en modernisering af de bestående akvakulturbrug uden derved at øge produktionskapaciteten. FIUF har i Spanien medfinansieret 820 projekter med investeringer på i alt ca. 41 mio. EUR. EU-støtten beløb sig til 20 mio. EUR.

Næsten alle de muslingeprojekter, der er blevet medfinansieret af FIUF, blev gennemført i Galicien. Ca. 10 medfinansierede projekter fandt sted i Catalonien og Valencia, og de tegnede sig for en EU-støtte på ca. 1 mio. EUR.

Hvad angår programmeringsperioden 2000-2006, så tager de investeringer i produktionsstrukturerne, der medfinansieres af FIUF, først og fremmest sigte på en fortsættelse af moderniseringen af de bestående muslingeproduktionsanlæg og på en diversificering af produktionen gennem indretning af nye offshore-anlæg, der vil bidrage til at mindske miljøvirkningerne i rías gallegas, de steder, der traditionelt benyttes til anlæggelse af bateas.

Kommissionen kan ikke udtale sig om den forventede støtte til muslingesektoren i Spanien, da der ikke i forbindelse med den finansielle planlægning foretages en opdeling på arter. Ifølge de foreliggende oplysninger vil støtten til muslingesektoren dog i programmeringsperioden 2000-2006 blive opretholdt på samme niveau som i den foregående programmeringsperiode.